
AVIZ

asupra propunerii legislative pentru modificarea Legii nr.263/2010 privind sistemul unitar de pensii publice

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.263/2010 privind sistemul unitar de pensii publice, trimisă cu adresa Plx. 303 din 23 martie 2015, înregistrată cu nr. 4C-11/495/2015 din 24 martie 2015.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 2 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a respins, proiectul de Lege în şedinţa din 18 martie 2015.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 21 aprilie 2015.


Proiectul de Lege are ca obiect de reglementare modificarea Legii nr.263/2010 privind sistemul unitar de pensii publice, cu modificările și completările ulterioare, în sensul abrogarii dispozițiilor conform cărora perioadele asimilate prevăzute de art.49 alin. (1) lit. a)-c) și g) din actul normativ invocat nu se iau în considerare la stabilirea stagiului de cotizare necesar acordării pensiei anticipate, ceea ce face ca, în conformitate cu reglementarea actuală, persoanele ce se regăsesc în această situație să fie prejudiciate. 

Membrii Comisiei au examinat propunerea legislativă supusă avizării, expunerea de motive și avizul favorabil, cu observaţii şi propuneri, al Consiliului Legislativ nr. 1384 din 17 decembrie 2014.
            In actuala forma a propunerii legislative este obligatoriu punctul de vedere al Guvernului Romaniei ,fiind aplicabile dispozitiile art.111 alin.(1) teza a doua din Constitutie, republicata intrucat aplicarea acesteia va implica modificarea prevederilor bugetului de stat.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a propunerii legislative. 

În raport de obiectul şi conţinutul reglementării, propunerea legislativă face parte din categoria legilor organice.

